เงินบาทเปิดที่ 31.77/79บาท
ธนาคารซีไอเอ็มบีไทย รายงาน เงินบาทเปิดเช้านี้ที่ 31.77/79 อ่อนค่าเล็กน้อยตามภูมิภาค
24 ก.ค. 2555

ธนาคารซีไอเอ็มบีไทย รายงาน เงินบาทเปิดเช้านี้ที่ 31.77/79 อ่อนค่าเล็กน้อยตามภูมิภาค
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.77/79 บาท/ดอลลาร์ ปรับตัวอ่อนค่าจากปิดตลาดเย็นวานนี้ที่ระดับ 31.76/78 บาท/ดอลลาร์ เคลื่อนไหวในทิศทางเดียวกันกับค่าเงินภูมิภาค
"(เงินบาท)ปรับตัวอ่อนค่าจากเย็นวานนี้เล็กน้อยตามภูมิภาคและยูโร แนวโน้มน่าจะยังคงอ่อนค่าต่อเนื่อง" นักบริหารเงิน กล่าว
ปัจจัยหลักที่ส่งผลกระทบต่อค่าเงินบาทเป็นเรื่องวิกฤตหนี้ของสหภาพยุโรป และกรณีสถาบันจัดอันดับความน่าเชื่อถือมูดี้ส์ อินเวสเตอร์ เซอร์วิส ปรับลดแนวโน้มความน่าเชื่อถือของเยอรมนีลงสู่เชิงลบ รวมถึงเนเธอร์แลนด์ ลักแซมเบิร์ก นอกจากนี้ยังมีความกังวลเรื่องการชำระคืนหนี้เงินกู้ของกรีซที่จะครบกำหนดในเดือน ก.ย.55 ซึ่งคาดการณ์ว่ามีโอกาสผิดนัดชำระหนี้ได้
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 78.24/27 เยน/ดอลลาร์ ปรับตัวอ่อนค่าจากระดับ 78.06/08 เยน/ดอลลาร์ ส่วนเงินยูโรอยู่ที่ระดับ 1.2130/2135 ดอลลาร์/ยูโร ปรับตัวแข็งค่าจากระดับ 1.2109/2112 ดอลลาร์/ยูโร
นักบริหารเงิน คาดกรอบการเคลื่อนไหวของเงินบาทวันนี้อยู่ระหว่าง 31.75-31.85 บาท/ดอลลาร์